પદ્મારાણી મૂળ તો મહારાષ્ટ્રિયન હતાં. તેમની સરનેમ હતી ભોસલે. નવ વર્ષની ઉંમરે તેઓ ગુજરાતી રંગભૂમિ સાથે જોડાયેલાં. એ વખતે મરાઠી રંગભૂમિ પર બહુ નાટકો નહોતાં બનતાં. પદ્મારાણી શરૂઆતમાં બૅકસ્ટેજનું નાનુંમોટું કામ કરતાં. એક-દોઢ વર્ષમાં તેમણે ગુજરાતી બરાબર શીખી લીધું એટલે ૧૧ વર્ષની ઉંમરથી તેમને ગુજરાતી નાટકોમાં રોલ મળતા થઈ ગયેલા. પદ્માબહેને અનેક ગુજરાતી નાટકો એવાં કર્યા જે નાટકો પરથી પછી હિન્દી ટીવી-સિરિયલ અને ફિલ્મો બની. આ પ્રકારનાં નાટકોમાં સૌથી પહેલું નામ ગુજરાતી નાટક ‘શારદા’નું આવે, જેના પરથી શ્રીદેવીની કમબૅક ફિલ્મ ‘ઇંગ્લિશ વિંગ્લિશ’ બની તો પદ્માબહેને કરેલા નાટક ‘પટરાણી’ પરથી થોડા સમય પહેલાં ટીવી પર આવેલી અને સુપરહિટ થયેલી સિરિયલ ‘બડે અચ્છે લગતે હૈં’ બની. પદ્માબહેને કરેલા અને ગુજરાતી રંગભૂમિ પર લૅન્ડમાર્ક બની ગયેલા ‘બા રિટાયર થાય છે’ નાટક પરથી હિન્દીમાં નાટક બન્યું હતું. ગુજરાતી નાટકમાં બાનું જે પાત્ર પદ્માબહેન કરતાં હતાં એ જ પાત્ર હિન્દીમાં જયા બચ્ચને કર્યું હતું. નાટક નક્કી કરતાં પહેલાં જયા બચ્ચન ખાસ પદ્માબહેનની ઍક્ટિંગ જોવા માટે આવ્યાં હતાં અને એ ઍક્ટિંગ જોઈને તેમણે પોતાનું કૅરૅક્ટર ડિઝાઇન કર્યું હતું. પદ્માબહેને કરેલા ‘બાએ મારી બાઉન્ડ્રી’ નાટક પરથી હમણાં જ ફિલ્મ બની, નાટકમાં જે કૅરૅક્ટર પદ્માબહેને કર્યું હતું એ કૅરૅક્ટર ફિલ્મ ‘સુપર નાની’માં રેખાએ કર્યું હતું.